L-UE qed iddaħħal regoli aħjar u aktar ċari kemm għall-kumpaniji kif ukoll għall-konsumaturi rigward il-bejgħ ta' oġġetti. Illum il-Kunsill adotta l-pożizzjoni tiegħu rigward id-direttiva dwar il-bejgħ ta' oġġetti, maħsuba biex tagħti qafas legali koerenti fl-UE kollha, filwaqt li tipprevedi livell għoli ta' protezzjoni tal-konsumatur. Id-direttiva tkopri t-tranżazzjonijiet mill-bogħod (inkluż online), kif ukoll il-bejgħ wiċċ imb wiċċ, biex tiġi evitata l-frammentazzjoni u tingħata aktar ċarezza lill-konsumaturi. Regoli ċari u effettivi huma essenzjali għal aktar żvilupp tal-kummerċ transkonfinali fis-suq uniku. Kumpanija jew konsumatur ma jbigħux jew jixtru oġġetti fi stat membru ieħor jekk ma jkunx hemm biżżejjed ċertezza legali dwar id-drittijiet u l-obbligi tagħhom. Bil-ftehim li lħaqna llum, nittama li nistgħu nagħmlu progress mgħaġġel mal-Parlament Ewropew biex nilħqu ftehim kemm għad-direttiva dwar il-bejgħ ta' oġġetti kif ukoll dik dwar il-kontenut diġitali sa tmiem il-leġislatura. Josef Moser, ministru għall-ġustizzja tal-Awstrija L-elementi ewlenin tal-pożizzjoni tal-Kunsill Id-direttiva tistabbilixxi regoli komuni dwar ċerti rekwiżiti rigward il-kuntratti tal-bejgħ konklużi bejn il-bejjiegħ u l-konsumatur. Dawn jinkludu r- regoli dwar il-konformità tal-oġġetti mal-kuntratt (inkluż id-definizzjoni ta' konformità abbażi ta' kriterji oġġettivi u suġġettivi), rimedji f'każ ta' nuqqas ta' konformità, kif dawn ir-rimedji jistgħu jiġu eżerċitati u garanziji kummerċjali. Id-direttiva hija bbażata fuq il-prinċipju tal- armonizzazzjoni massima , li jfisser li l-istati membri ma jistgħux jitbiegħdu mir-rekwiżiti fit-test. Madankollu, fuq xi aspetti, il-pożizzjoni tal-Kunsill tipprevedi xi ftit possibbiltà li l-pajjiżi tal-UE jagħmlu iżjed mir-rekwiżiti b'mod partikolari biex iżommu l-livell ta' protezzjoni tal-konsumatur diġà applikat fil-livell nazzjonali. Dan huwa l-każ, pereżempju, ta': il- limiti ta' żmien għall-perjodi ta' garanzija . Filwaqt li d-direttiva tipprevedi mill-inqas sentejn għall-perjodu ta' garanzija, l-istati membri jistgħu jżidu, iżda mhux inaqqsu, fil-leġislazzjoni nazzjonali tagħhom; oneru tal-provi f'każ li l-oġġett ma jkunx konformi: id-direttiva tipprevedi li sa żmien sena mill-mument li fih jiġi kkonsenjat l-oġġett, ser ikun preżunt li ma kienx hemm konformità meta saret il-konsenja mingħajr ma klijent ikollu jagħti prova. Madankollu, sabiex tibqa' l-koerenza mal-leġislazzjoni eżistenti f'xi stati membri, il-Kunsill daħħal il-flessibbiltà li l-pajjiżi japplikaw dan il-prinċipju matul l-ewwel sentejn minflok sena. Il-pożizzjoni tal-Kunsill tistabbilixxi wkoll li l- oġġetti b'elementi diġitali (pereżempju l-hekk imsejħa friġġijiet intelliġenti jew arloġġi konnessi) għandhom ikunu regolati biss fil-qafas tad-direttiva dwar il-bejgħ ta' oġġetti u mhux fid-direttiva dwar is-servizzi diġitali wkoll. Din hija l-għażla li għandha tagħti l-aħjar ċarezza u ċertezza lir-regoli għall-konsumaturi. Rigward il-possibbiltà ta' rimedji għall-konsumatur f'każ li l-oġġett ma jkunx konformi , il-Kunsill żamm il-lista ta' rimedji possibbli mill-proposta tal-Kummissjoni (jiġifieri tiswija, bdil, tnaqqis fil-prezz jew terminazzjoni tal-kuntratt), u qabel li ma jimponix ġerarkija stretta ta' rimedji. Madankollu, dawn ir-rimedji huma marbuta ma' xi kundizzjonijiet. Barra minn hekk, l-obbligu, b'ċerti kundizzjonijiet, li l-bejjiegħ jipproponi li jsewwi huwa pass importanti fil-ġlieda kontra l-ħruġ mill-użu ppjanat ta' xi oġġetti. Il-passi li jmiss Issa l-Kunsill jinsab lest li jibda jinnegozja mal-Parlament. Il-qbil tal-lum għandu wkoll iwitti t-triq lejn qbil rapidu rigward id-direttiva marbuta mill-qrib dwar il-kontenut diġitali li l-Kunsill adotta l-approċċ ġenerali tiegħu dwarha f'Ġunju 2017 u li għaddejjin negozjati mal-Parlament fuqha. Kuntest Iż-żewġ direttivi huma parti mill-"Istrateġija għal Suq Uniku Diġitali għall-Ewropa" ppreżentata mill-Kummissjoni f'Diċembru 2015. Id-direttiva dwar il-bejgħ ta' oġġetti għall-bidu kienet limitata għall-bejgħ online u bejgħ ieħor mill-bogħod iżda ġiet modifikata mill-Kummissjoni fl-2017 biex tinkludi wkoll il-bejgħ wiċċ imb wiċċ biex jiġu żgurati regoli simili għall-konsumaturi sew meta jixtru online kif ukoll meta jixtru mill-ħwienet. Direttiva dwar ċerti aspetti rigward il-kuntratti għall-bejgħ ta' oġġetti - Approċċ ġenerali Il-Kunsill jadotta l-pożizzjoni tiegħu rigward id-Direttiva dwar il-kontenut diġitali (stqarrija għall-istampa, 08/05/2017) Is-sit web tal-Kummissjoni - l-istrateġija għas-suq diġitali Ara l-paġna tal-laqgħa